मायावती का मुख्तार से मोहभंग! विधानसभा चुनाव में नहीं देंगी टिकट, जानिए BSP ने किसे बनाया उम्मीदवार
मायावती ने ट्वीट करके ये साफ कर दिया है कि उनकी पार्टी आगामी विधानसभा चुनाव में बाहुबली और माफियाओं को टिकट नहीं देगी।
नई दिल्ली: माफिया डॉन मुख्तार अंसारी को 2022 के विधानसभा चुनाव में बीएसपी से टिकट नहीं मिलेगा। बीएसपी के इस फैसले को मायावती का मुख्तार अंसारी से मोहभंग के तौर पर देखा जा रहा है। मायावती ने ट्वीट करके ये साफ कर दिया है कि उनकी पार्टी आगमी विधानसभा चुनाव में बाहुबली और माफियाओं को टिकट नहीं देगी। मऊ सीट से भीम राजभर बीएसपी के टिकट पर चुनाव लड़ेंगे। मायावती ने ट्वीट किया-' बीएसपी का अगामी यूपी विधानसभा आमचुनाव में प्रयास होगा कि किसी भी बाहुबली व माफिया आदि को पार्टी से चुनाव न लड़ाया जाए। इसके मद्देनजर ही आजमगढ़ मण्डल की मऊ विधानसभा सीट से अब मुख्तार अंसारी का नहीं बल्कि यूपी के बीएसपी स्टेट अध्यक्ष भीम राजभर के नाम को फाइनल किया गया है।'मुख्तार अंसारी बांदा जेल में बंद है और उसके खिलाई कई आपराधिक मामले लंबित हैं। बसपा प्रमुख ने यह घोषणा मुख्तार के भाई सिगबतुल्लाह अंसारी के समाजवादी पार्टी में शामिल होने के कुछ दिन बाद की है। मायावती ने कहा, ''जनता की कसौटी व उसकी उम्मीदों पर खरा उतरने के प्रयासों के तहत लिए गए इस निर्णय के फलस्वरूप पार्टी प्रभारियों से अपील है कि वे पार्टी उम्मीदवारों का चयन करते समय इस बात का खास ध्यान रखें ताकि सरकार बनने पर ऐसे तत्वों के विरूद्ध सख्त कार्रवाई करने में कोई भी दिक्कत न हो।''मायावती ने कहा, ‘‘बसपा का संकल्प ‘कानून द्वारा कानून का राज’ के साथ राज्य की तस्वीर बदलने का है ताकि प्रदेश व देश ही नहीं बल्कि बच्चा-बच्चा कहे कि सरकार हो तो बहनजी की ‘सर्वजन हिताय व सर्वजन सुखाय’ जैसी।’’ मुख्तार के दूसरे भाई अफजल अंसारी गाजीपुर सीट से बसपा सांसद हैं और उन्होंने भाजपा के मनोज सिन्हा को चुनाव में हराया था।